На основу члана 5. став 3. и члана 7. став 4. Закона о контроли државне помоћи („Службени гласник РС”, број 73/19) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

У Р Е Д Б У

О УСЛОВИМА И КРИТЕРИЈУМИМА УСКЛАЂЕНОСТИ ДРЖАВНЕ ПОМОЋИ ЗА УЛАГАЊЕ У СЕКТОРЕ ОД ЗНАЧАЈА ЗА ДОСТИЗАЊЕ НУЛТЕ СТОПЕ ЕМИСИЈЕ ГАСОВА СА ЕФЕКТОМ СТАКЛЕНЕ БАШТЕ

I. УВОДНЕ ОДРЕДБЕ

Члан 1.

Овом уредбом ближе се уређују услови и критеријуми усклађености државне помоћи која се додељује ради подстицања улагања у секторе који су од значаја за достизање нулте стопе емисије гасова са ефектом стаклене баште.

Члан 2.

Одредбе ове уредбе примењују се на државну помоћ за подстицање улагања у:

1. производњу опреме, која се користи за достизање нулте стопе емисије гасова са ефектом стаклене баште (батерије, соларни панели, ветротурбине, топлотне пумпе, електролизери, опрема за прикупљање и коришћење угљеника и опрема за прикупљање и складиштење угљеника и сл.);
2. производњу компоненти за опрему из тачке 1) овог става; или
3. производњу или поновну употребу сировина неопходних за производњу опреме и/или компоненти из тач. 1) и 2) овог става.

Изрази употребљени у овој уредби имају значење одређено законом и подзаконским актима којима се уређује контрола државне помоћи.

Износи исказани у еврима у овој уредби представљају износ у номиналној вредности или динарској противвредности, по званичном средњем курсу Народне банке Србије.

Члан 3.

Државна помоћ је усклађена са правилима о додели државне помоћи ако испуњава све услове и критеријуме из ове уредбе.

II. КРИТЕРИЈУМИ УСКЛАЂЕНОСТИ ДРЖАВНЕ ПОМОЋИ

Члан 4.

Државна помоћ испуњава критеријуме усклађености ако:

1. се додељује у облику шеме, која садржи укупан процењени износ средстава;
2. се додељује најкасније до 31. децембра 2025. године;
3. је захтев за доделу државне помоћи поднет даваоцу пре почетка радова на пројекту.

Захтев за доделу државне помоћи која се додељује на основу шеме садржи податке о пројекту улагања за коју се државна помоћ додељује, а нарочито:

1. кратак опис пројекта улагања и очекиваних позитивних резултата за предметно подручје (на пример, број отворених нових радних места или сачуваних радних места, активности у вези са истраживањем, развојем и иновацијама, активности обуке, формирање кластера и допринос пројекта за достизање нулте стопе емисије гасова са ефектом стаклене баште);
2. правни основ за доделу државне помоћи, датум почетка и завршетка пројекта улагања;
3. локацију(е) пројекта улагања;
4. трошкове улагања, укупне оправдане трошкове, износ државне помоћи потребан за извођење пројекта улагања у предметном подручју и интензитет државне помоћи;
5. образложење зашто је државна помоћ неопходна и како утиче на одлуку о улагању или одлуку о избору локације за улагање, као и опис алтернативног улагања или локације у случају да се државна помоћ не додели.

Захтев за доделу индивидуалне државне помоћи која се додељује на основу акта даваоца државне помоћи унапред одређеном кориснику поред података из става 2. овог члана садржи и:

1. податке о повезаним улагањима на другим подручјима (локација и износ улагања);
2. обрачун минималног износа потребног да се корисник подстакне да изврши улагање на територији Републике Србије (енг. funding gap analysis), бизнис план и обрачун нето садашње вредности улагања на територији Републике Србије и нето садашње вредности истог улагања изван територије Републике Србије са процењеним трошковима улагања, оперативним трошковима, приходима и резидуалном вредношћу оба пројекта улагања.

Уз захтев за доделу индивидуалне државне помоћи из става 3. овог члана корисник подноси доказ о износу субвенција које би учесник на тржишту добио изван територије Републике Србије за сличан пројекат улагања, као и доказ да планирани пројекат улагања без државне помоћи не би био спроведен у Републици Србији.

Под почетком радова на пројекту из става 1. тачка 3) овог члана сматра се почетак грађевинских радова или настанак обавезе по основу набавке опреме повезане са улагањем.

Куповина земљишта, прибављање дозвола, обављање студија изводљивости и друге припремне радње не сматрају се почетком радова на пројекту из става 2. тачка 1) овог члана.

Члан 5.

Оправдани трошкови за доделу државне помоћи су трошкови улагања у материјалну и нематеријалну имовину.

Материјална имовина обухвата непокретности (земљиште, зграде, грађевине и др), постројења, машине и опрему.

Нематеријална имовина обухвата право на патент, лиценцу, know-how или друга права интелектуалне својине.

Нематеријалну имовину за коју се додељује државна помоћ:

1. корисник државне помоћи може да купи само од трећег лица које није повезано са њим и по тржишним условима;
2. употребљава искључиво корисник државне помоћи и на њу обрачунава амортизацију у складу са важећим прописима;
3. корисник државне помоћи исказује у билансу стања, најмање пет година односно три године, ако је корисник учесник на тржишту који се разврстава у мала и средња правна лица (у даљем тексту: МСП).

Члан 6.

Улагање мора опстати у истом подручју најмање пет година, односно у случају МСП три године након завршетка пројекта улагања, при чему је дозвољена замена постројења или опреме која је у периоду опстанка улагања застарела или се покварила, али се за те намене не може доделити нова државна помоћ.

Члан 7.

Државна помоћ испуњава критеријум усклађености ако:

1. корисник није у потпуности или делимично престао са обављањем исте или сличне делатности на територији Републике Србије у периоду од две године пре подношења захтева за државну помоћ;
2. се корисник обавезао да неће у потпуности или делимично да престане са обављањем такве делатности у року од највише две године након завршетка улагања;
3. давалац недвосмислено утврди да би се без државне помоћи исто улагање извршило изван територије Републике Србије.

Државна помоћ је усклађена у смислу члана 3. ове уредбе ако се додељује учеснику на тржишту који није у тешкоћама у смислу прописа којима се уређује контрола државне помоћи.

III. УСЛОВИ ЗА ОЦЕНУ УСКЛАЂЕНОСТИ ШЕМЕ ДРЖАВНЕ ПОМОЋИ

Члан 8.

Државна помоћ, која се додељује на основу шеме је усклађена ако је у облику субвенције, фискалних олакшица, субвенционисаних каматних стопа и гаранција или кредита датих под условима повољнијим од тржишних.

Интензитет државне помоћи износи највише 35% оправданих трошкова, а износ државне помоћи не може прећи 350 милиона евра по кориснику.

Интензитет државне помоћи из става 2. овог члана може се увећати за највише пет процентних поена ако се државна помоћ додељује у облику фискалне олакшице, као и гаранције или кредита датих по условима повољнијим од тржишних.

Интензитет државне помоћи из става 2. овог члана може се увећати за највише десет процентних поена за учеснике на тржишту који се разврставају у средња правна лица односно 20 процентних поена за учеснике на тржишту који се разврставају у мала правна лица.

Државна помоћ кумулира са другом државном помоћи која се додељује за исте оправдане трошкове до интензитета и износа прописаног овом уредбом и другим прописима којима се уређује контрола државне помоћи.

IV. УСЛОВИ ЗА ОЦЕНУ УСКЛАЂЕНОСТИ ИНДИВИДУАЛНЕ ДРЖАВНЕ ПОМОЋИ

Члан 9.

Изузетно од члана 4. став 1. тачка 1) ове уредбе државна помоћ може се доделити као индивидуална државна помоћ на основу акта даваоца државне помоћи унапред одређеном кориснику, у облику субвенције до износа који би корисник могао да добије за исто улагање изван територије Републике Србије.

Државна помоћ из става 1. овог члана усклађена је ако испуњава критеријуме из ове уредбе и ако:

1. корисник достави доказ о износу субвенције из става 1. овог члана;
2. корисник достави доказ да без државне помоћи не би извршио планирано улагање на територији Републике Србије;
3. се корисник обавеже да ће користити најсавременију производну технологију у складу са прописима којима се уређује заштита животне средине.

Износ државне помоћи мора бити ограничен на минимални износ средстава потребан да се корисник подстакне да изврши улагање на територији Републике Србије.

Минималан износ из става 3. овог члана представља разлику између нето садашње вредности улагања на територији Републике Србије и нето садашње вредности истог улагања изван територије Републике Србије.

V. ЗАВРШНА ОДРЕДБА

Члан 10.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-4765/2023

У Београду, 1. јуна 2023. године

В Л А Д А

|  |  |
| --- | --- |
|  | ПРЕДСЕДНИК    Ана Брнабић |